**ИНФОРМАЦИЈА О НАЧИНУ ПРИЈАВЉИВАЊА НЕКАТЕГОРИСАНИХ УГОСТИТЕЉСКИХ ОБЈЕКАТА ЗА СМЕШТАЈ**

Законом о угоститељству (,,Сл. гласник РСˮ, број 17/19) прописана је обавеза угоститеља који пружа услуге смештаја у некатегорисаном угоститељском објекту да, пре отпочињања обављања делатности, на прописан начин поднесе пријаву надлежном органу јединице локалне самоуправе (ЈЛС) на чијој територији се објекат налази.

Некатегорисани угоститељски објекти за смештај су: хостел, преноћиште, коначиште, ботел, хан, конак, етно кућа, салаш, вила, кампиралиште, кампинг одмориште, кампинг стоп и др.; некатегорисани угоститељски објекат за смештај наутичког туризма и некатегорисани објекат за смештај ловног туризма врсте ловачки дом, ловачка кућа и ловачка колиба.

Евиденцију некатегорисаних угоститељских објеката за смештај води ЈЛС преко централног информационог система, који садржи све релевантне податке о пружаоцима услуге смештаја и објектима за смештај, преко кога се врши њихова евиденција и уносе други подаци проистекли из обављања угоститељске, наутичке и ловнотуристичке, односно туристичке делатности или услуга у туризму.

Дана 18. јануара 2025. године, ступио је на снагу нови **Правилник о евиденцији некатегорисаних угоститељских објеката за смештај** („Сл. гласник РС”, број 3/2025).

[Правилник о евиденцији некатегорисаних угоститељских објеката за смештај: 3/2025-141](https://pravno-informacioni-sistem.rs/eli/rep/sgrs/ministarstva/pravilnik/2025/3/2/20250118)

Правилником је прописано да угоститељ који пружа услуге смештаја у некатегорисаном угоститељском објекту за смештај, ради евидентирања, **подноси пријаву надлежном органу јединице локалне самоуправе на чијој територији се објекат налази.** Податке из пријаве угоститељ уноси уредно и тачно, а пријава се подноси посебно за сваки угоститељски објекат за смештај, у писаној форми, на другом трајном носачу записа или електронским путем, са потврдом пријема.

**ВАЖНО:** НОВУ Пријаву са подацима који су прописани овим правилником, угоститељ је дужан да поднесе за сваки некатегорисани угоститељски објекат за смештај, који је евидентиран у ЦИС, најкасније до **18. априла 2025. године**.

**ПРИЈАВА УГОСТИТЕЉА ЗА НЕКАТЕГОРИСАНИ ОБЈЕКАТ – може се преузети са званичног сајта овог министарства, са линка испод, у оквиру одељка** „**Информациjа о евиденцијама за локалне самоуправе и угоститељ”**

[**https://mto.gov.rs/tekst/308/sektor-za-turizam.php**](https://mto.gov.rs/tekst/308/sektor-za-turizam.php)